Olen juba mitu korda lubanud kuid pole jõudnud varem seda materjali siia riputada. Nimelt juba 24. augusti Mustamäe halduskogu koosolekul tutvustasid projekteerija Kristjan Vääster ja linnaosa vanema asetäitja Rein Org juba veidi reaalsemat visiooni tulevasest Mustamäe turust. Kohal oli ka Nõmme turu direktor Vello Lokk. Esialgsest visioonist kirjutasin ka varem.    Üldiselt on pilt  juba paremaks muutunud. Näiteks ei trügita turukohvikuga otse naabrusesse jäävate akende alla ning ka niigi pisikeseks plaanitud esinemiskoha plaanidest on loobutud.    Parkimise poolelt on turule planeeritud 48 parkimiskohta, avalette tuleb 188 meetrit ning letid on 1,5 meetrit laiad, puitkonstruktsiooni ja läbipaistva vinüülkatusega mis turulisi ka vihma eest kaitseb (erinevalt Nõmme turust on Mustamäele katus planeeritud ka vahekäiku). Turg piiratakse aiaga, olemasolev kõrghaljastus säilib.  Juba mõeldakse ka kaubaveo peale mis peaks hakkama toimuma väikekaubikutega ajal mil turg ise on suletud. Halduskogus tehti ka märkus, et planeeringult puudub jalgrattaparkla ning projekteerija lubas selle vea parandada. Esialgu planeeritud eraldi asuvatest paviljonidest lihale, kalale, puuviljadele on loobutud ning selle asemel rajatakse üks suurem turuhoone.    Pikemalt hetkel ise ei kirjutagi, jooniselt peaks üsna selge olema. Kui küsimusi, arvamusi on, siis vastan hea meelega enda teadmiste  piires või aitan vastuseid hankida.    Küll aga viis linnaosa valitsus ajalehe vahendusel läbi ka väikese küsitluse mille vastused laekusid juuni-august ning mille käigus küsiti kõigilt huvilistelt küsimust "Kas toetate linnaosavalitsuse ideed ehitada uus Mustamäe turg Kännu Kuke kvartalis?".    Vastajaid oli kahjuks väga vähe, 427, kuid abiks seegi. Üldiselt toetas 401 vastanut turu ehitamist ning 26 oli vastu. Peamisteks vastuargumentideks toodi Nõmme turu lähedust, mustust ja lärmi,  joodikuid ja kuritegevust, puude langetamist, parklakohtade vähendamist (täna on samal platsil tasuline parkla), valet asukohta ning liigset kodulähedust. Peamised pooltargumendid jagunesid kolmeks: hea asukoht, kodulähedus, lõpuks ometi!    Võtab ilmelt, loodetavasti saavad mustamäelased endale väärika turu.